Pancen boten sedaya manungsa nampeni Gusti Yesus Kristus dados Juruwilujengipun. Ananging, sinten kemawon ingkang nampi Panjenenganipun, tamtu badhe nampi panguwaos dados para putranipun Allah (Yok. 1:12). Panguwaos ingkang kaparingaken dening Allah punika ingkang paring kesagedan dhateng manungsa supados tansah gesang ing salebeting pepadhang. Tegesipun, gesang ingkang condhong kaliyan karsanipun Allah, mangertos ing bab mbedakaken prekawis ingkang sae lan ingkang awon. Manungsa ingkang gesang ing salebeting pepadhang tamtu boten sesingidan ing bab tumindakipun, awit piyambakipun pitados bilih boten nindakaken piawon. Rawuhipun Gusti Yesus ingkang dados pepadhang sejati lan paring pitedah kedahipun paring pangertosan dhateng manungsa bilih sedaya manungsa mbetahaken Gusti Yesus. Uwal saking pepadhang sejati tegesipun boten wonten pigesangan lan kawilujengan. Kedahipun manungsa namung gumantung dhateng Gusti ingkang paring kawilujengan.